**ELŐTERJESZTÉS**

**Körmend Város Önkormányzata Képviselő-testülete**

**2018. március 28-i ülésére**

**Tárgy: Fedezet biztosítása Körmend város Klímastratégia elkészítéséhez**

Tisztelt Képviselő-testület!

Megjelent Magyarország Kormányának felhívása civil szervezetek, önkormányzatok és társulásaik részére klímaváltozáshoz történő hatékony alkalmazkodás társadalmi feltételeinek megteremtése érdekében.

A Kormány a Partnerségi Megállapodásban célul tűzte ki az éghajlatváltozáshoz való alkalmazkodást, a kockázat-megelőzés és - kezelés előmozdítását, továbbá a környezetvédelem és az erőforrás-felhasználás hatékonyságának előmozdítását. A cél elérését a Kormány civil szervezetek, önkormányzatok és társulásaik együttműködésével tervezi megvalósítani.

A klímaváltozáshoz történő hatékony alkalmazkodás, illetve a klímatudatos magatartásformák elterjesztésére irányuló szemléletformáló tevékenységek megvalósítására kiírt felhívás címe: ***KEHOP-1.2.1. Helyi klímastratégiák kidolgozása, valamint a klímatudatosságot erősítő szemléletformálás.***

*A* ***cél*** *az EU 5. tematikus céljának megfelelően az* ***éghajlatváltozáshoz való alkalmazkodás****, a* ***kockázat megelőzés és –kezelés előmozdítása****.*

*A klímaváltozás a legnagyobb környezeti kockázatok egyike, ami nemcsak a gazdaságot, hanem közvetlenül a lakosság életmódját és életfeltételeit is érinti. Magyarország éghajlatában a regionális klímamodellek alapján magasabb átlaghőmérséklettel, kismértékben csökkenő és a téli félévre koncentrálódó csapadékkal, nagyobb potenciális párolgással kell számolni. Emellett várható a* ***szélsőséges időjárási események (felhőszakadás, szélvihar, hőhullámok)****, az* ***árvizek és erdőtüzek*** *gyakoriságának és intenzitásának növekedése is, valamint* ***új kártevők és betegségek*** *megjelenése, a természetes ökoszisztéma, valamint ezzel szoros összefüggésben az agrárgazdálkodási lehetőségek változása. A vízgazdálkodás infrastruktúrájának így a jövőben a rendkívüli árvizek és az aszály egyaránt kihívást jelent majd.*

*Hazánk globális és európai léptékben is különösen sérülékeny területnek számít az éghajlatváltozás várható hatásait tekintve, ugyanakkor a klímaváltozás hatásaival szembeni sérülékenység Magyarországon belül is igen nagy területi különbséget mutat. Míg a klímaváltozás mérséklése globális összefogással érhető el, addig a kedvezőtlen hatásokra való felkészülés – a hatások jellegének és mértékének nagymértékű területi differenciáltsága eredményeképpen – minél alacsonyabb területi szinten valósítható meg a leghatékonyabban.* ***Kiemelten fontos ezért a helyi és a vonzáskörzeten alapuló térségi szintű klímastratégiák kidolgozása,*** *az éghajlatváltozáshoz való alkalmazkodást és üvegházhatású gázkibocsátás-csökkentést elősegítő helyi kapacitások megerősítése.*

*További jelentős probléma, hogy a* ***lakosság klímatudatossága****, valamint az éghajlatváltozás helyi hatásairól való ismerete alacsony szintű. A 15 éves és idősebb magyar lakosság körében végzett reprezentatív felmérés (Cognative kutatás, 2009) kimutatta, hogy ugyan egyre többen tudnak a sarki és magashegységi jég és hó megolvadásának jelenségéről, az éghajlatváltozás hazánkat érintő hatásait – például elsivatagosodást és tartós szárazságot – jóval kevesebben ismerik. Ezért* ***kiemelten fontos feladat a klímaváltozással kapcsolatos szemléletformálás erősítése.***

*Az Európai Bizottság 2013 áprilisában, közleményben hozta nyilvánosságra az éghajlatváltozás hatásaihoz való alkalmazkodásra vonatkozó uniós stratégia tervezetét, amelyet a Környezetvédelmi Tanács 2013. június 18-i közleményében hagyott jóvá. A stratégia a 3. intézkedés keretében szorgalmazza a települések adaptációs erőfeszítéseit, elsősorban helyi adaptációs stratégiák elfogadására és szemléletformálási intézkedések megvalósítására irányuló önkéntes kötelezettségek kezdeményezése révén*

***Magyarország Nemzeti Éghajlatváltozási Stratégiája szintén kiemelt hangsúlyt fektet a klímaváltozás hatásaira való felkészülésre, valamint az üvegházhatású gázok 2030-ig (kitekintéssel 2050-ig) tartó csökkentésére vonatkozóan****. Az éghajlati alkalmazkodás céljaként a nemzeti természeti, humán, társadalmi és gazdasági erőforrások készleteinek és minőségének megóvását, a változó külső feltételekhez való rugalmas természeti, társadalmi-gazdasági alkalmazkodást határozza meg, amelynek legfontosabb eszköze a várható változásokra időben történő felkészülés, eredményességének alapvető feltétele pedig, hogy a felkészülés széleskörű partnerség és társadalmi-gazdasági konszenzus keretei között valósuljon meg.* ***Ennek megteremtése érdekében növelni kell az éghajlatváltozással, a megelőzési és alkalmazkodási intézkedésekkel kapcsolatos tájékozottságot.***

**A felhívás keretében az alábbi tevékenységek támogathatóak önállóan:**

**a) helyi klímastratégia kidolgozása helyi önkormányzatok részére; (kötelező elem)**

b) intézményi, települési illetve több településen átívelő, interaktív tematikus **szemléletformálási programsorozatok** szervezése és lebonyolítása; (opcionális)

c) települési **figyelemfelhívó akciók** megvalósítása; (opcionális)

d) helyi szereplők szemléletformálása, ennek keretében: tájékoztató (opcionális) előadások/ workshopok/ fórumok szervezése és lebonyolítása a projektben érintett intézmények munkavállalói számára; (opcionális)

e) gyakorlatorientált ismereteket átadó, pozitív, a mindennapos tevékenységekbe integrálható, jól alkalmazható példákat közvetítő térségi és helyi tanulmányi versenyek szakmai előkészítése és lebonyolítása. (opcionális)

**Az igényelhető vissza nem térítendő támogatás összege: minimum 5 millió Ft, maximum 20 millió Ft.**

**A támogatás maximális mértéke az összes elszámolható költség 100%-a.**

**A kapott támogatáson felül önerőből finanszírozzák a projektet.**

Az előkészítés költségei utólag, a támogatói okirat hatálybalépését követően is elszámolhatóak.

Az előkészítés közbeszerzési költségeken kívüli összes elszámolható költsége (pl. előzetes tanulmányok költsége és egyéb projekt előkészítéshez kapcsolódó költség összesen) nem haladhatja meg a projekt összes elszámolható költségének 7%-át.

A támogatási kérelmek benyújtására 2018. április 1. napjától 2020. április 1-jéig van lehetőség.

Jelenleg a pályázat **előkészítési feladataira** szükséges fedezetet biztosítani, hogy benyújtható legyen, ennek becsült költsége bruttó 1.500.000.-Ft.

A Képviselő-testület jóváhagyását kérem a határozati javaslat szerint.

**HATÁROZATI JAVASLAT**

Körmend város Önkormányzata Képviselő-testülete egyetért azzal, hogy pályázat kerüljön benyújtásra a ***KEHOP-1.2.1. Helyi klímastratégiák kidolgozása, valamint a klímatudatosságot erősítő szemléletformálás* forrás igénylésére, továbbá, fedezetet biztosít a 2018. évi költségvetés terhére, bruttó 1.500.000.-Ft mértékben az előkészítési feladatok költségeire.**

Felhatalmazza polgármestert, hogy a szükséges intézkedéseket megtegye, és a pályázat benyújtása érdekében a szükséges szerződéseket megkösse.

Felelős: Bebes István polgármester

Határidő: a pályázati folyamatos beadás alapján

Körmend, 2018. március 22.

**Bebes István**

**polgármester**